RO Jurnalul Oficial al Uniunii Europene L 2/1

REGULAMENTUL (UE) 2016/1 AL COMISIEI

din 3 decembrie 2015

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru bifenazat, boscalid, ciazofamid, ciromazin, dazomet, ditiocarbamați, fluazifop-P, mepanipirim, metrafenonă, picloram, propamocarb, piridaben, piriofenonă, sulfoxaflor, tebuconazol, tebufenpirad și tiram din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Pentru bifenazat, ciazofamid, ciromazin, mepanipirim, metrafenonă, propamocarb și tebuconazol, limitele maxime de reziduuri (LMR) au fost stabilite în anexa II la Regulamentul (CE) nr. 396/2005. Pentru ditiocarbamați și tiram, LMR-urile au fost stabilite în anexa II și în partea B din anexa III la Regulamentul (CE) nr. 396/2005. Pentru boscalid, dazomet, fluazifop-P, picloram, piridaben, piriofenonă și tebufenpirad, LMR-urile au fost stabilite în partea A din anexa III la regulamentul respectiv. Pentru sulfoxaflor, nu au fost stabilite LMR-uri specifice, iar substanța respectivă nu a fost inclusă în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b).

(2) În contextul unei proceduri de obținere a autorizației de utilizare a unui produs de protecție a plantelor care conține substanța activă bifenazat pe afine, merișoare, agrișe și păducel spaniol, a fost depusă o cerere de modificare a LMR-urilor existente, în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța boscalid, o astfel de cerere a fost depusă pentru fasole și mazăre (păstăi). În ceea ce privește substanța ciazofamid, o astfel de cerere a fost depusă pentru vinete. În ceea ce privește substanța ciromazin, o astfel de cerere a fost depusă pentru „lăptuci și plante pentru salate”, „spanac și frunze similare” și „plante aromatice și flori comestibile”. În ceea ce privește substanța dazomet, o astfel de cerere a fost depusă pentru fructe cu numărul de cod 0100000, morcovi, ridichi, legume fructoase (cu excepția porumbului dulce), brasicacee cu frunze, „lăptuci și plante pentru salate” și „spanac și frunze similare”. În ceea ce privește substanța fluazifop-P, o astfel de cerere a fost depusă pentru țeline de rădăcină, topinamburi, mazăre (boabe), anghinare, fasole uscată, linte, lupin, semințe de in, semințe de mac, semințe de șofrănaș, infuzii de plante aromatice (rădăcini uscate) și condimente (rădăcini sau rizomi). În ceea ce privește substanța mepanipirim, o astfel de cerere a fost depusă pentru căpșuni, tomate, vinete și castraveți. În ceea ce privește substanța metrafenonă, o astfel de cerere a fost depusă pentru hamei. În ceea ce privește substanța picloram, o astfel de cerere a fost depusă pentru limba-mielului. În ceea ce privește substanța propamocarb, o astfel de cerere a fost depusă pentru usturoi, ceapă și ceapă eșalotă. În ceea ce privește substanța piridaben, o astfel de cerere a fost depusă pentru cucurbitacee (cu coaja comestibilă). În ceea ce privește substanța piriofenonă, o astfel de cerere a fost depusă pentru strugurii de masă. În ceea ce privește substanța tebuconazol, o astfel de cerere a fost depusă pentru castraveți și dovlecei. În ceea ce privește substanța tebufenpirad, o astfel de cerere a fost depusă pentru citrice, prune, căpșuni, tomate, ardei, vinete, cornișoni, pepeni galbeni și pepeni verzi.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere privind utilizarea substanței tiram pe avocado. Solicitantul susține că utilizările autorizate ale acestei substanțe pe astfel de culturi în Australia și Noua Zeelandă generează reziduuri care depășesc LMR prevăzută în Regulamentul (CE) nr. 396/2005 și că este necesară stabilirea unei LMR mai ridicate pentru a se evita barierele comerciale la importul culturii respective.

(5) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(6) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumatori și, după caz, pentru animale, și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(7) Autoritatea a concluzionat în avizele sale motivate că, în ceea ce privește utilizarea substanței ciromazin pe scarolă și a substanței tebufenpirad pe ardei, riscurile pentru consumator nu pot fi excluse. Prin urmare, LMR-urile existente ar trebui să rămână neschimbate.

(8) În ceea ce privește utilizarea substanței ciromazin pe salata mielului și plante aromatice proaspete, utilizarea substanței dazomet pe fructe și utilizarea tebufenpirad pe prune, cornișoni, pepeni galbeni și pepeni verzi, datele prezentate susțin stabilirea unor LMR-uri mai mici decât cele existente. Cu toate acestea, deoarece este necesar să se verifice dacă aceste LMR-uri mai scăzute reflectă în mod adecvat bunele practici agricole (BPA) critice utilizate în UE și având în vedere că LMR-urile existente sunt sigure pentru consumatori, nu este adecvată reducerea LMR-urilor existente în cadrul regulamentului actual, ci utilizarea informațiilor care rezultă din datele prezentate atunci când se vor revizui toate LMR-urile existente pentru substanțele respective.

(9) Pentru ditiocarbamați, autoritatea a concluzionat că trebuie stabilită o nouă LMR pentru avocado la un nivel maxim de 7 mg/kg pentru a aborda în mod adecvat utilizarea substanței tiram pe astfel de culturi. LMR propusă este considerată sigură pentru consumator.

(10) Referitor la toate celelalte aplicații, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum ridicat de culturi și produse relevante nu a indicat existența unui risc de depășire a dozei zilnice acceptabile (DZA) sau a dozei acute de referință (DAR).

(11) Pentru sulfoxaflor, autoritatea a depus o concluzie a evaluării inter pares a riscului utilizării ca pesticid a substanței active sulfoxaflor (3). În acest cadru, se recomandă stabilirea unor LMR-uri care să acopere atât utilizările reprezentative în conformitate cu BPA din Uniune, cât și cererile de toleranță la import din partea mai multor țări terțe. Comisia a consultat laboratoarele de referință ale Uniunii Europene în ceea ce privește limitele de cuantificare (LOQ) adecvate.

(12) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(13) Prin urmare, Regulamentul (CE) nr. 396/2005 ar trebui modificat în consecință.

(14) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 3 decembrie 2015. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu

Reasoned opinion on the modification of the existing maximum residue levels (MRLs) for bifenazate in blueberries, cranberries, gooseberries and azaroles (kiwiberries) [Aviz motivat privind modificarea limitelor maxime de reziduuri (LMR) existente pentru bifenazat la afine, merișoare, agrișe și păducel spaniol]. EFSA Journal 2015;13(3):4047 [20 pp.].

Reasoned opinion on the modification of the existing maximum residue levels (MRLs) for boscalid in beans and peas with pods [Aviz motivat privind modificarea limitelor maxime de reziduuri (LMR) existente pentru boscalid la fasole și mazăre păstăi]. EFSA Journal 2015;13(3):4045 [19 pp.].

Reasoned opinion on the modification of the existing MRL for cyazofamid in aubergines (Aviz motivat privind modificarea LMR existentă pentru ciazofamid la vinete). EFSA Journal 2015;13(1):3993 [19 pp.].

Reasoned opinion on the modification of the existing MRLs for cyromazine in various leaf vegetables and fresh herbs (Aviz motivat privind modificarea LMR-urilor existente pentru ciromazin la diverse legume cu frunze și plante aromatice proaspete). EFSA Journal 2015;13(1):4004 [22 pp.].

EFSA Journal 2015;13(3):4049 [23 pp.].

EFSA Journal 2015;13(3):4059 [28 pp.].

Reasoned opinion on the modification of the existing maximum residue levels (MRLs) for mepanipyrim in tomato, aubergine, strawberry and cucumber [Aviz motivat privind modificarea limitelor maxime de reziduuri (LMR) existente pentru mepanipirim la tomate, vinete, căpșuni și castraveți]. EFSA Journal 2015;13(3):4037 [24 pp.].

Reasoned opinion on the setting of a new maximum residues level (MRL) for metrafenone in hop cones [Aviz motivat privind stabilirea unei noi limite maxime de reziduuri (LMR) pentru metrafenonă la conuri de hamei]. EFSA Journal 2015;13(4):4078 [19 pp.].

Reasoned opinion on the modification of the existing maximum residue level (MRL) for picloram in borage and corn gromwell seeds [Aviz motivat privind modificarea limitelor maxime de reziduuri (LMR) existente pentru picloram la limba-mielului și semințe de mărgeluș de câmp]. EFSA Journal 2015;13(3):4062 [20 pp.].

Reasoned opinion on the modification of the existing maximum residue levels for propamocarb in onions, garlic, shallots and leeks (Aviz motivat privind modificarea limitelor maxime de reziduuri existente pentru propamocarb la ceapă, usturoi, ceapă eșalotă și praz). EFSA Journal 2015;13(4):4084 [20 pp.].

Reasoned opinion on the modification of the existing maximum residue level maximum residue level (MRL) for pyridaben in cucurbits – edible peel [Aviz motivat privind modificarea limitelor maxime de reziduuri (LMR) existente pentru piridaben la curcubitacee (cu coajă comestibilă)]. EFSA Journal 2015;13(3):4041 [21 pp.].

Reasoned opinion on the modification of the existing maximum residue level (MRL) for pyriofenone in table grapes [Aviz motivat privind modificarea limitei maxime de reziduuri (LMR) existente pentru piriofenonă la struguri de masă]. EFSA Journal 2015;13(3):4071 [16 pp.].

Reasoned opinion on the modification of the existing MRLs for tebuconazole in cucumbers and courgettes (Aviz motivat privind modificarea LMR-urilor existente pentru tebuconazol la castraveți și dovlecei). EFSA Journal 2015;13(1):4000 [24 pp.].

Reasoned opinion on the modification of the existing MRLs for tebufenpyrad in various crops (Aviz motivat privind modificarea LMR-urilor existente pentru tebufenpirad la diverse plante de cultură). EFSA Journal 2015;13(4):4091 [29 pp.].

Reasoned opinion on the modification of the existing MRL for thiram in avocados (Aviz motivat privind modificarea LMR existentă pentru tiram la avocado). EFSA Journal 2015;13(1):4003 [21 pp.].

(3) Conclusion on the peer review of the pesticide risk assessment of the active substance sulfoxaflor (Concluzia evaluării inter pares a riscului utilizării ca pesticid a substanței active sulfoxaflor). EFSA Journal 2014;12(5):3692 [170 pp.].